Line Barfod (EL), 2006-04-04:
Det kunne være rart, hvis regeringen lagde åbent frem, hvad det er, man forestiller sig i et helt nyt Danmark.
Så havde vi noget at diskutere ud fra.
Så kan man jo se, hvad det er for et pres, der kommer, når det offentlige forbrug ikke stiger.
Folk kan se, at skolerne bliver mere og mere nedslidte, deres børn får ikke del i nye computere og nye bøger og alt andet, mens man i privatforbruget har råd til det, og så vælger man privatskoler i stedet for, hvor man kan betale sig fra det.
Eller man vælger tilkøbsydelser, man vælger forsikringer på sundhedsområdet osv., fordi det offentlige ikke får lov til at følge med i at udvikle velfærden, som tværtimod stadig væk bliver mere udhulet.
Jeg synes det kunne være spændende, hvis regeringen turde sige åbent, at det er det samfund, man ønsker, hvor de, der har råd, betaler ved hjælp af brugerbetaling og forsikringer, mens det offentlige bliver udhulet for dem, som ikke har råd.
Så kunne vi få en reel debat.
Nu har både fru Line Barfod og jeg selv jo været optaget i salen her i dag, det kan så være, det er det, der er baggrunden for, at spørgsmålet svæver, for ingen af os har så haft lejlighed til at følge dagens pressemøder og andre aktiviteter, som har tegnet et meget klart billede af, hvad regeringen vil, nemlig sikre, at det her samfund, som er et fantastisk rigt og velstillet samfund præget af en høj grad af kollektiv sikring via vores velfærdssystem, også kan være sådan et Fttmo070.fm Page 5370 Monday, May 29, 2006 9:56 AM
samfund om 5, 10, 15 år i en situation, hvor der i øvrigt er en skærpet global konkurrence.
Hvis det skal kunne lade sig gøre, kræver det mange ting på en og samme tid, som næppe kan foldes ud inden for rammerne af 1 minut, men det kræver bl.a., at vi har en velfungerende offentlig sektor.
Det er sådan set også derfor, at regeringen, siden den kom til i november 2001, har dedikeret realvæksten i den offentlige økonomi til kommuner og amter til borgernær service.
Det er også derfor, regeringen i dag har fremsat et forslag, som skal styrke udbuddet af arbejdskraft, øge arbejdsstyrken og skærpe integrationsindsatsen, sådan at vi får flere hænder i sving og dermed også får skabt de langsigtede forudsætninger for, at vi netop kan investere i uddannelse, ældreomsorg og børneomsorg.
Nogle gange, hvis man bare lytter til, hvad ministeren siger, og kigger på regeringens glittede publikationer osv., kan man jo godt komme lidt i tvivl om, hvad det egentlig er, regeringen vil, og om de bare vil passe på velfærdssamfundet og sådan.
Så er det jo godt, vi en gang imellem har en beskæftigelsesminister, der kan gå ud og sige tingene ærligt, som han gjorde for et par år siden i Børsen, hvor han sagde, at regeringen har to væsentlige redskaber: Det ene er skattestoppet, og det andet er bremsen på kommunernes økonomi, for så får vi et nyt Danmark, når det private forbrug stiger med 20 pct. over de kommende 10 år, mens det offentlige forbrug kun stiger med 5 pct.
Jeg vil bare have ministeren her til at bekræfte, at den her lov er et led i regeringens målsætning om at skabe et helt nyt Danmark ved at bremse væksten i kommunerne.
Hvis man kunne rense det ud af spørgsmålet, så vil jeg da gerne her sige, at også det her lovforslag er et element i regeringens ambition om stadig dag for dag at skabe et bedre Danmark – et bedre Danmark, som er præget af et højt velfærdsniveau, en høj grad af personlig valgfrihed, men også en tryg viden om, at vi også har de velfærds- og velstandsgoder, vi har i dag, i morgen og i overmorgen.
Derfor er det tankevækkende, at de partier, som netop i dag, hvor regeringen har fremlagt sit velfærdsudspil, er ude at sige: Tager man nu ikke lidt for hårdt fat ved f.eks. at hæve pensionsalderen over de næste 20 år, så den kommer tilbage til det niveau, den var på i 1998, hvor den blev sænket efter en nats forhandlinger? nu også er negative over for det her.
For man kunne jo også vælge en strategi, der hed: Lad stå til.
Lad kommunerne sprænge det aftalte.
Så står man bare med en endnu større velfærds- og velstandsudfordring på den lange bane.
Derfor er det her lovforslag ligesom regeringens udspil i dag velgennemtænkt, og begge dele indgår i at fremtidssikre Danmark.